Document ID: 32013R0510

KOMISSION ASETUS (EU) N:o 510/2013,
annettu 3 päivänä kesäkuuta 2013,
Euroopan parlamentin ja neuvoston asetuksen (EY) N:o 1333/2008 liitteiden I, II ja III muuttamisesta siltä osin kuin on kyse rautaoksidien ja -hydroksidien (E 172), hydroksipropyylimetyyliselluloosan (E 464) ja polysorbaattien (E 432-436) käytöstä tiettyjen hedelmien merkitsemisessä
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon elintarvikelisäaineista 16 päivänä joulukuuta 2008 annetun Euroopan parlamentin ja neuvoston asetuksen (EY) N:o 1333/2008 (1) ja erityisesti sen 9 artiklan 2 kohdan, 10 artiklan 3 kohdan ja 30 artiklan 5 kohdan,
sekä katsoo seuraavaa:
(1)
Asetuksen (EY) N:o 1333/2008 liitteessä I vahvistetaan elintarvikkeissa esiintyvien elintarvikelisäaineiden sekä elintarvikelisäaineissa ja elintarvike-entsyymeissä esiintyvien elintarvikelisäaineiden lisäaineryhmät.
(2)
Asetuksen (EY) N:o 1333/2008 liitteeseen I voidaan tieteessä tapahtuneen edistymisen tai tekniikan kehityksen myötä lisätä lisäaineryhmiä.
(3)
Tutkimus- ja kehitystyö on osoittanut, että rautaoksidit ja -hydroksidit (E 172) hedelmien tai kasvisten pinnalla niiden tiettyjen osien (esimerkiksi laserkäsittelystä johtuvan) depigmentoinnin seurauksena käytettyinä lisäävät kontrastia näiden osien ja muun pinnan välillä reagoimalla tiettyjen päällysketosta vapautuvien ainesosien kanssa. Tätä vaikutusta voidaan käyttää hedelmien tai kasvisten merkitsemisessä. Tämän vuoksi on aiheellista lisätä asetuksen (EY) N:o 1333/2008 liitteeseen I uusi lisäaineryhmä ”kontrastin lisääjät”.
(4)
Asetuksen (EY) N:o 1333/2008 liitteessä II vahvistetaan unionissa elintarvikkeissa käytettäväksi hyväksyttyjen elintarvikelisäaineiden luettelo ja niiden käyttöä koskevat edellytykset.
(5)
Asetuksen (EY) N:o 1333/2008 liitteessä III vahvistetaan unionissa elintarvikelisäaineissa, elintarvike-entsyymeissä, elintarvikearomeissa ja ravintoaineissa käytettäväksi hyväksyttyjen elintarvikelisäaineiden luettelo ja niiden käyttöä koskevat edellytykset.
(6)
Näitä luetteloita voidaan muuttaa elintarvikelisäaineiden, elintarvike-entsyymien ja elintarvikearomien yhtenäisestä hyväksymismenettelystä 16 päivänä joulukuuta 2008 annetussa Euroopan parlamentin ja neuvoston asetuksessa (EY) N:o 1331/2008 (2) tarkoitetun menettelyn mukaisesti.
(7)
Unionissa hyväksyttyjen elintarvikelisäaineiden luettelo voidaan asetuksen (EY) N:o 1331/2008 3 artiklan 1 kohdan nojalla saattaa ajan tasalle joko komission aloitteesta tai asiaa koskevan hakemuksen perusteella.
(8)
Hakemus, joka koski rautaoksidien ja -hydroksidien (E 172) käytön hyväksymistä kontrastin lisääjänä, hydroksipropyylimetyyliselluloosan (E 464) käytön hyväksymistä kiillotusaineena tiettyjen hedelmien merkitsemiseksi pysyvällä tavalla ja polysorbaattien (E 432-436) käytön hyväksymistä emulgointiaineina kontrastin lisäämiseen tarkoitetussa valmisteessa, toimitettiin 8 päivänä huhtikuuta 2011 ja on toimitettu jäsenvaltioiden saataville.
(9)
On kehitetty hiilidioksidilaseria käyttävää uutta merkitsemisteknologiaa tiedon etsaamiseksi tuoreen hedelmän pinnalle. Joidenkin - muttei kaikkien - elintarvikkeiden pinnalle kehittyy selvästi erottuva merkki lasersäteellä tehdyn depigmentoinnin välittömänä seurauksena. Rautaoksidien ja -hydroksidien (E 172) käytölle kontrastin lisääjänä, hydroksipropyylimetyyliselluloosan (E 464) käytölle kiillotusaineena ja polysorbaattien (E 432-436) käytölle emulgointiaineina kontrastin lisäämiseen tarkoitetussa valmisteessa on näin ollen teknologinen tarve, jotta kontrastia voidaan parantaa ja jotta tiettyjen hedelmien pysyvät merkinnät olisivat mahdollisia. Rautaoksidit ja -hydroksidit (E 172) erottavat riittävästi toisistaan hedelmän pinnan merkityt alueet ja muun pinnan, hydroksipropyylimetyyliselluloosa (E 464) muodostaa ohuen suojakalvon merkityille alueille ja polysorbaatit (E 432-436) varmistavat elintarvikelisäainevalmisteen homogeenisen jakautumisen elintarvikkeen merkityillä alueilla.
(10)
Elintarvikelisäaineiden käytön pitäisi hyödyttää kuluttajaa. Uutta merkitsemisteknologiaa voidaan käyttää esittämään kaikki unionin tai jäsenvaltioiden lainsäädännössä edellytetyt pakolliset tiedot tai osa niistä. Kuluttajat saattavat lisäksi hyötyä uuden merkitsemisteknologian käytöstä silloin, kun tuotenimi ja tuotantomenetelmä ilmoitetaan vapaaehtoisesti.
(11)
Uusi pysyviä merkintöjä käyttävä teknologia tarjoaa lisäksi vaihtoehdon irrotettaville, liimautuville paperitarroille, jotka ovat nykyisin käytössä, ja vähentää elintarvikkeiden katoamisen, sekoittumisen tai vaihtumisen riskiä ja helpottaa näin ollen kyseisten hedelmien kuljetusta ja varastointia. Tältä osin saattaa myös olla hyödyllistä ilmoittaa PLU-koodi (elintarvikealan toimijoiden käyttämä tunnistenumero, joka helpottaa tuotteiden maksamista ja varastonhallintaa), QR-koodi (kaksiulotteinen viivakoodi, joka mahdollistaa koodatun tiedon nopean skannauksen) ja viivakoodi. Tämän vuoksi on aiheellista sallia tällaisten tietojen esittäminen tietyissä hedelmissä.
(12)
Rautaoksideja ja -hydroksideja (E 172), hydroksipropyylimetyyliselluloosaa (E 464) ja polysorbaatteja (E 432-436) saa käyttää vain pieniä määriä ja ainoastaan hedelmän ulkopinnalla, eikä niiden oleteta siirtyvän sisäpuolelle huomattavassa määrin. Tästä syystä sellaisten hedelmien käsittelyllä, joiden kuoria ei yleensä syödä, ei todennäköisesti ole vaikutusta ihmisten terveyteen. Näin ollen on aiheellista sallia rautaoksidien ja -hydroksidien (E 172) ja hydroksipropyylimetyyliselluloosan (E 464) käyttö ainoastaan sitrushedelmien, melonien ja granaattiomenien merkitsemisessä ja polysorbaattien (E 432-436) käyttö ainoastaan kontrastin lisäämiseen tarkoitetussa valmisteessa.
(13)
Elintarvikealan tiedekomitea arvioi rautaoksideja ja -hydroksideja (E 172) viimeksi vuonna 1975 (3). Tällöin ilmeni, että ainoastaan 1 prosentti rautaoksideista ja rautaoksidihydraateista todennäköisesti liukenee ihmisen ruoansulatuskanavaan, ja tämän vuoksi komitea vahvisti hyväksytyn päiväsaannin määrittämättä sen ylärajaa. Elintarvikealan tiedekomitea arvioi hydroksipropyylimetyyliselluloosaa (E 464) viimeksi vuonna 1992 (4). Viiden muunnetun selluloosan ryhmälle määrättiin hyväksyttävä päiväsaanti, jota ei täsmennetty. Vuonna 1983 komitea ilmoitti polysorbaattien ryhmälle (E 432-436) hyväksyttävän päiväsaannin rajaksi 10 mg painokiloa kohti päivässä (5). Komission raportissa elintarvikelisäaineiden saannista ravinnon kautta Euroopan unionissa (6) todettiin, että polysorbaattien (E 432-436) osalta saattaa olla tarpeen tehdä realistisempi saantiarvio, joka perustuu elintarvikelisäaineiden todellisiin käyttömääriin. Polysorbaattien (E 432-436) uudelleenarvioinnin aikana vuoden 2016 loppuun mennessä Euroopan elintarviketurvallisuusviranomaisen, jäljempänä ’elintarviketurvallisuusviranomainen’, odotetaan tekevän kyseisen saantiarvion, kuten komission asetuksessa (EU) N:o 257/2010 (7) edellytetään. Siihen mennessä tulisi tarkastella ainoastaan sellaisen käytön laajentamista, joka on vähämerkityksistä kyseisten aineiden kokonaissaannin kannalta.
(14)
Asetuksen (EY) N:o 1331/2008 3 artiklan 2 kohdan mukaan komissio pyytää Euroopan elintarviketurvallisuusviranomaiselta lausunnon asetuksen (EY) N:o 1333/2008 liitteissä II ja III esitettyjen unionissa hyväksyttyjen elintarvikelisäaineiden luetteloiden päivittämiseksi, paitsi jos kyseisellä päivittämisellä ei todennäköisesti ole vaikutusta ihmisten terveyteen. Koska rautaoksidien ja -hydroksidien (E 172) ja hydroksipropyylimetyyliselluloosan (E 464) käytön hyväksymisellä sitrushedelmien, melonien ja granaattiomenien merkitsemisessä ja polysorbaattien (E 432-436) käytön hyväksymisellä kontrastin lisäämiseen tarkoitetussa valmisteessa on kyse sellaisesta näiden luetteloiden päivittämisestä, jolla ei todennäköisesti ole vaikutusta ihmisten terveyteen, elintarviketurvallisuusviranomaisen lausuntoa ei tarvitse pyytää.
(15)
Euroopan parlamentin ja neuvoston asetuksen (EY) N:o 1333/2008 liitteen II muuttamisesta vahvistamalla unionissa hyväksyttyjen elintarvikelisäaineiden luettelo 11 päivänä marraskuuta 2011 annetun komission asetuksen (EU) N:o 1129/2011 (8) siirtymäsäännösten mukaan unionissa elintarvikkeissa käytettäväksi hyväksyttyjen elintarvikelisäaineiden luetteloa ja niiden käyttöä koskevia edellytyksiä käsittelevää liitettä II sovelletaan 1 päivästä kesäkuuta 2013. Jotta voidaan sallia rautaoksidien ja -hydroksidien (E 172) ja hydroksipropyylimetyyliselluloosan (E 464) käyttö tiettyjen hedelmien merkitsemisessä ennen kyseistä päivämäärää, on näiden elintarvikelisäaineiden osalta tarpeen vahvistaa aikaisempi soveltamispäivä.
(16)
Sen vuoksi asetuksen (EY) N:o 1333/2008 liitteitä I, II ja III olisi muutettava.
(17)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset, eikä Euroopan parlamentti tai neuvosto ole vastustanut niitä,
ON HYVÄKSYNYT TÄMÄN ASETUKSEN:
1 artikla
Muutetaan asetuksen (EY) N:o 1333/2008 liitteet I, II ja III tämän asetuksen liitteen mukaisesti.
2 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 3 päivänä kesäkuuta 2013.

Labels: 3
0
1
17